Sangiovese

Sangiovese (latin: Sanguis Jovis) er en vindrue med størst utbredelse i Italia og da først og fremst i Toscana samt Umbria og litt Puglia. Den plantes også i blant annet California, Argentina og Australia. Druen kommer særlig til sin rett i Chianti, og Brunello di Montalcino. Druen kan brukes i ulike typer jordsmonn og takler variasjoner i vær godt.

Varianter 
Brunello, også kalt sangiovese grosso, prugnolo gentile og morellino, er noen av mutasjonene druen har gitt, og totalt skal det være hvertfall 14 ulike typer. Sangiovese grosso blir også brukt i kommunen Greve in Chianti.

Smak og karakter

Aroma 
Sangiovese-druen gir ofte aroma av kirsebær og moreller. Avhengig av området kan vin av denne druen også være mørkere og mer svartbærpreget. Dette vil være tilfellet i det sentrale Toscana rundt Montalcino og Montepulciano.

Smak 
Druen oppfattes som smaksrik og livlig, og gir kraftige viner. Sangiovese gir litt lysere viner som reflekterer druens naturlige høye syreinnhold, samtidig som tanninene også kommer godt frem. Smaksopplevelsen kan gi assosiasjoner til kirsebær, plomme, blåbær og jordbær, komplementert med fatpreg. Kirsebærsmaken er mest framtredende i nordlige områder. Klassisk Chianti, dyrket i åsene mellom Firenze og Siena, blir ofte omtalt som sursøt. I varmere områder utvikles smaken av moreller og plomme samt mer fylde. De billigste variantene har lett for å bli tynne og utvannede på smak. Får druene for lite sol blir vinen sur og lite tiltalende.

Historie
Den eldste skriftlige kilden som omtaler denne druen er fra 1590; forfatteren Soderini skrev da at druen – som han omtalte som ‘Sangiogheto' – gir meget god vin. Druen har sitt utgangspunkt i Chianti, men kom med italienske immigranter til USA på slutten av 1800-tallet. På 1960-tallet fant druen veien til Australia.

Referanser 

Rødvinsdruer
Vindruer fra Italia
Vindruer fra USA
Vindruer fra Argentina
Vindruer fra Australia